Der venter Aalborg Håndbold flere svære kampe i gruppespillet i den kommende sæsons Champions League. Det står klart efter tirsdagens lodtrækning. Aalborg Håndbold er kommet i gruppe A, hvor de skal møde polske Barlinek Industria Kielce, franske Paris Saint-Germain, tyske THW Kiel, kroatiske HC Zagreb, ungarske Pick Szeged, nordmakedonske HC Eurofarm Pelister og norske Kolstad Håndball. Lodtrækningen betyder, at to af Aalborg Håndbolds store profiler - Mikkel Hansen og Niklas Landin - tørner sammen med deres tidligere klubber i form af Paris Saint-Germain og THW Kiel. Derudover venter et gensyn med den tidligere Aalborg-stjerne Sander Sagosen, som er skiftet til Kolstad. - Jeg synes overordnet, at vores pulje ser fornuftig ud, og jeg synes vi har gode chancer for at opnå en topplacering i gruppen. Det bliver spændende at møde Sander og co. fra Kolstad, og så ser jeg også frem til at opleve Pelisters hjemmebane, som man har hørt en masse om, siger fløjspiller Buster Juul til klubbens hjemmeside . De første kampe i gruppespillet spilles 13. og 14. september.

Referat:
Flere storhold og stjernespillere venter Aalborg Håndbold i Champions League.